**Έκθεση της Κοινοβουλευτικής Επιτροπής Προσφύγων-Εγκλωβισμένων Αγνοουμένων-Παθόντων για το νομοσχέδιο «Ο περί Προϋπολογισμού του Ταμείου Τουρκοκυπριακών Περιουσιών του 2023 Νόμος του 2022»**

**Παρόντες:**

 Νίκος Κέττηρος, πρόεδρος Ρίτα Θεοδώρου Σούπερμαν

 Χρίστος Χριστοφίδης Χρίστος Σενέκης

 Γιώργος Κάρουλλας Ζαχαρίας Κουλίας

 Η Κοινοβουλευτική Επιτροπή Προσφύγων-Εγκλωβισμένων-Αγνοουμένων-Παθόντων εξέτασε το πιο πάνω νομοσχέδιο σε τρεις συνεδρίες της, οι οποίες πραγματοποιήθηκαν στις 8, 15 και 22 Νοεμβρίου 2022. Στην πρώτη συνεδρία της επιτροπής κλήθηκαν και παρέστησαν ενώπιόν της ο γενικός διευθυντής του Υπουργείου Εσωτερικών, ο αναπληρωτής διευθυντής της Υπηρεσίας Διαχείρισης Τουρκοκυπριακών Περιουσιών, καθώς και εκπρόσωποι του Τμήματος Κτηματολογίου και Χωρομετρίας, του Γραφείου Τύπου και Πληροφοριών του Υπουργείου Εσωτερικών, του Τμήματος Αρχαιοτήτων του Υπουργείου Μεταφορών, Επικοινωνιών και Έργων και της Παγκύπριας Ένωσης Προσφύγων (ΠΕΠ).

 Η Νομική Υπηρεσία της Δημοκρατίας, παρ’ όλο που κλήθηκε, δεν εκπροσωπήθηκε στη συνεδρία της επιτροπής.

 Σημειώνεται ότι κατά τη συζήτηση του νομοσχεδίου παρέστησαν επίσης τα μέλη της επιτροπής κ. Χρίστος Χριστόφιας, Νίκος Γεωργίου, Σωτήρης Ιωάννου και Μιχάλης Γιακουμή.

 Σκοπός του νόμου που προτείνεται είναι η κατά νόμο έγκριση του προϋπολογισμού του Ταμείου Τουρκοκυπριακών Περιουσιών για το οικονομικό έτος 2023.

 Σημειώνεται ότι ο υπό αναφορά προϋπολογισμός δεν είναι ισοσκελισμένος και παρουσιάζει έλλειμμα ύψους €766.056, το οποίο αναμένεται να καλυφθεί από το συσσωρευθέν αποθεματικό του Ταμείου Διαχείρισης Τουρκοκυπριακών Περιουσιών, που μέχρι την 31η Δεκεμβρίου 2021 ανερχόταν στο ποσό των €3.675.797.

 Ο εν λόγω προϋπολογισμός προβλέπει δαπάνες ύψους €16.655.852 και έσοδα ύψους €15.889.796, τα οποία προέρχονται από κρατική χορηγία προς τον Κηδεμόνα Τουρκοκυπριακών Περιουσιών (€7.000.000), από ενοίκια μίσθωσης Τουρκοκυπριακών Περιουσιών (€4.919.040) και από εκτέλεση διάφορων έργων από μέρους του ωρομίσθιου εργατικού προσωπικού των τεχνικών συνεργείων έναντι αντίστοιχης και ισόποσης δαπάνης στον προϋπολογισμό εξόδων, η οποία συντελείται για λογιστικούς σκοπούς (€3.908.046).

 Ειδικότερα, οι προβλεπόμενες δαπάνες του υπό συζήτηση προϋπολογισμού αφορούν κυρίως τα ακόλουθα:

|  |  |  |
| --- | --- | --- |
| 1. | Ωρομίσθιο προσωπικό (αφορά μισθοδοσία για εκτέλεση έργων από συνεργεία επιδιορθώσεων). | €4.460.912 |
| 2. | Αντιμισθία προσωπικού για υπηρεσίες που παρέχονται στο Ταμείο Τουρκοκυπριακών Περιουσιών. | €2.200.000 |
| 3. | Τέλη αποχετεύσεων. | €1.407.920 |
| 4. | Σύνδεση με αποχετευτικά συστήματα τουρκοκυπριακών περιουσιών. | €77.000 |
| 5. | Συντήρηση τουρκοκυπριακών περιουσιών - Επιδιόρθωση και βελτίωση τουρκοκυπριακών κατοικιών στις οποίες διαμένουν πρόσφυγες. | €6.030.010 |
| 6. | Δευτερεύοντα οικοδομικά έργα - Επιδιόρθωση και βελτίωση τουρκοκυπριακών οικιών στις οποίες διαμένουν Τουρκοκύπριοι.  | €169.010 |
| 7. | Δευτερεύοντα έργα - Επιδιόρθωση και συντήρηση τουρκοκυπριακών κτιρίων, διατηρητέων οικοδομών και άλλων υποστατικών επαγγελματικής στέγης. | €873.672 |
| 8. | Επιδιόρθωση, συντήρηση και καθαριότητα τουρκοκυπριακών αρχαίων μνημείων, τεμενών και κοιμητηρίων.  | €391.343 |
| 9. | Καθαριότητα ανοικτών χώρων σε τουρκοκυπριακές συνοικίες εντός των πόλεων. | €130.000 |
| 10. | Επιδιόρθωση οικιών που ανεγέρθηκαν με το σχέδιο αυτοστέγασης σε μεμονωμένες τουρκοκυπριακές περιουσίες σε πόλεις και χωριά. | €65.010 |
| 11. | Αγορά υπηρεσιών.  | €115.520 |
| 12. | Μη προβλεπόμενες δαπάνες και αποθεματικό. | €100.000 |

 Στο πλαίσιο της συζήτησης του προϋπολογισμού η επιτροπή διεξήλθε τις πρόνοιες του εν λόγω νομοσχεδίου και ζήτησε πρόσθετα στοιχεία και επεξηγήσεις από τους αρμοδίους σε σχέση με τα ακόλουθα θέματα:

1. Το ποσοστό υλοποίησης των προϋπολογισμών του Ταμείου Τουρκοκυπριακών Περιουσιών των τελευταίων ετών.

2. Την πορεία επιδιόρθωσης και συντήρησης τουρκοκυπριακών κατοικιών, καταστημάτων, αρχαίων μνημείων, τεμενών και κοιμητηρίων.

1. Τα κριτήρια επιλογής και το νέο σύστημα δημοσίευσης των διαθέσιμων τουρκοκυπριακών περιουσιών.

4. Τον τρόπο αξιολόγησης της καταλληλότητας των τουρκοκυπριακών κτιρίων.

5. Τον τρόπο υπολογισμού της περιουσίας στα κατεχόμενα, η οποία αποτελεί κριτήριο για την έγκριση παραχώρησης τουρκοκυπριακής περιουσίας.

6. Τον χειρισμό περιπτώσεων παράνομης υπεκμίσθωσης.

7. Τα νομικά ζητήματα που εγείρονται σε σχέση με συγκεκριμένες περιπτώσεις οι οποίες αφορούν τα υποστατικά της περιοχής Μακένζυ.

Η Κοινοβουλευτική Επιτροπή Προσφύγων-Εγκλωβισμένων-Αγνοουμένων-Παθόντων, αφού έλαβε υπόψη όλα όσα τέθηκαν ενώπιόν της, υποβάλλει την παρούσα έκθεσή της για λήψη τελικής απόφασης επί του νομοσχεδίου στο στάδιο της συζήτησής του στην ολομέλεια του σώματος.

28 Νοεμβρίου 2022

Αρ. Φακ.: 23.01.063.212-2022

ΣΚ/ΔΔ/ΧΧ